48.		Podnet na preskúmanie rozhodnutia mimo odvolacieho konania
			(§ 65 a nasl. ZoSK)
Alexander Drobný, bytom Letná ul. č. 422/7, 066 01 Humenné	Okresný úrad 
	Odbor opravných prostriedkov
Humenné dňa 6. 10. 2023	Hollého ul. č. 22, 080 01 Prešov
Vec:	Podnet na preskúmanie rozhodnutia mimo odvolacieho konania
Okresný úrad v Humennom, odbor všeobecnej vnútornej správy, Nám. Republiky č. 14, 066 01 Humenné začal proti mne konanie o priestupku proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch v znení neskorších predpisov za to, že som dňa 13. 2. 2020 v popoludňajších hodinách na pozemku parc. č. 632 v k. ú. Humenné, obec Humenné, ktorý patrí Milanovi Gažúrovi, bytom Letná ul. č. 424/9, 066 01 Humenné, povyťahoval pevne zasadené kovové kolíky slúžiace na vyhotovenie oplotenia pozemku, čím som sa mal dopustiť schválnosti a naplniť skutkovú podstatu priestupku podľa § 49 ods. 1 písm. d) zákona o priestupkoch.
Konanie o priestupku začal správny orgán na základe správy o výsledku objasňovania priestupku, ktoré vykonal útvar Policajného zboru SR v Humennom. Správa bola správnemu orgánu predložená až dňa 15. 4. 2022.
Po prerokovaní priestupku na niekoľkých ústnych pojednávaniach, po vypočutí svedkov a na základe predložených dokladov ma správny orgán uznal vinným zo spáchania priestupku proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch v znení neskorších predpisov a za spáchaný priestupok mi uložil pokutu vo výške 83 € rozhodnutím č. j.: A/2022/5782/OVVS-Má zo dňa 23. 8. 2022.
Proti rozhodnutiu prvostupňového správneho orgánu som podal odvolanie. Odvolací správny orgán moje odvolanie zamietol a rozhodnutie prvostupňového správneho orgánu potvrdil rozhodnutím č. j.: A/2023/3567/OÚ-Fá zo dňa 15. 10. 2023.
Rozhodnutie o uložení pokuty za spáchaný priestupok proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch v znení neskorších predpisov, z ktorého som bol uznaný vinným, nadobudlo právoplatnosť 30. 11. 2023, a to doručením rozhodnutia odvolacieho správneho orgánu, ktorým bolo moje odvolanie proti rozhodnutiu prvostupňového správneho orgánu zamietnuté a potvrdené rozhodnutie Okresného úradu v Humennom, odbor všeobecnej vnútornej správy č. j.: A/2022/5782/OVVS-Má.
Podávam podnet na začatie konania o preskúmanie rozhodnutia Okresného úradu v Prešove, odbor opravných prostriedkov č. j.: A/2023/3567/OÚ-Fá zo dňa 15. 10. 2023, pretože toto rozhodnutie je vydané v rozpore so zákonom.
Podľa § 20 zákona č. 372/1990 Zb. o priestupkoch v znení neskorších predpisov priestupok nemožno prerokovať, prípadne uloženú sankciu alebo jej zvyšok vykonať, ak od spáchania priestupku uplynuli tri roky. Z priestupkového spisu je nesporné, že priestupku som sa mal dopustiť dňa 13. 2. 2020 a rozhodnutie prvostupňového správneho orgánu nadobudlo právoplatnosť až 30. 11. 2023, keď mi bolo doručené rozhodnutie odvolacieho správneho orgánu č. j.: A/2023/3567/OÚ-Fá zo dňa 15. 10. 2023.
Rozhodnutie odvolacieho správneho orgánu bolo vydané po uplynutí trojročnej lehoty, t. j. po zániku zodpovednosti za priestupok.
Na základe uvedeného žiadam, aby správny orgán príslušný na preskúmanie rozhodnutia mimo odvolacieho konania rozhodnutie č. j.: A/2023/3567/OÚ-Fá zo dňa 15. 10. 2023 zmenil tak, že konanie zastavuje, pretože zodpovednosť za priestupok, ktorý sa stal dňa 13. 2. 2020, zanikla.
	Alexander Drobný
Poznámka
Podľa § 65 ods. 1 zákona o správnom konaní možno preskúmať rozhodnutie s cieľom zrušiť ho alebo zmeniť až vtedy, keď sa stalo právoplatným. Predmetom preskúmania rozhodnutia môžu byť rozhodnutia vo veci alebo aj rozhodnutia procesné. Jediným dôvodom na preskúmanie rozhodnutia mimo odvolacieho konania je jeho nezákonnosť. Na preskúmanie rozhodnutia mimo odvolacieho konania nie je právny nárok. Účastník konania môže podať tak, ako ktokoľvek iný, na preskúmanie rozhodnutia iba podnet.
Ak správny orgán podnetu nemieni vyhovieť, oznámi mu to neformálnym oznámením, nie formou rozhodnutia.
Pri preskúmavaní rozhodnutí v mimo odvolacom konaní sa dôsledne uplatňuje vertikálna línia (preskúmava orgán poverený kontrolou dodržiavania právneho postupu). Na základe výsledkov preskúmania rozhodnutia mimo odvolacieho konania, správny orgán rozhodnutie zruší alebo zmení, prípadne zastaví konanie. Dôvodom na zrušenie alebo zmenu rozhodnutia musí byť vždy nezákonnosť rozhodnutia, ktorá musela existovať už v čase vydania rozhodnutia.
Podnetu účastníka konania na preskúmanie rozhodnutia mimo odvolacieho konania môže v plnom rozsahu vyhovieť aj správny orgán, ktorý rozhodnutie vydal, ak sa netýka iného účastníka konania alebo ak s tým súhlasia ostatní účastníci konania. Takto je upravená možnosť preskúmania rozhodnutia v mimo odvolacom konaní prvostupňovým orgánom za podmienky, že proti prvostupňovému rozhodnutiu nebolo podané odvolanie, o ktorom už rozhodol poverený orgán.
Správny orgán nemôže mimo odvolacieho konania rozhodnutie zrušiť alebo zmeniť po uplynutí troch rokov od právoplatnosti napadnutého rozhodnutia. Proti rozhodnutiu, ktorým sa zrušuje alebo mení rozhodnutie mimo odvolacieho konania sa možno odvolať a rozhodnutie je preskúmateľné súdom.